કંકોતરીમાં સેક્ટરનો નંબર, પ્લોટ નંબર વગેરે આપેલા હતા. જે સામે મળે એને પૂછું. ત્રણ સાઇકલસવાર, બે સ્કૂટરસવાર અને એક મોટરસવારને પણ ઊભાં રાખીને પૂછ્્યું, ‘સીધાં ચાલ્યા જાઓ, ચોકડીથી જમણી બાજુ વળજો.’ સૌએ એકીઅવાજે કહ્યું એટલે સાચો માર્ગ હોવાની ખાતરી થઈ. થોડું વધુ ચાલ્યો ત્યાં સહેજ દૂર ઢોલ વાગતો સંભળાયો. મારો જમણો કાન આઉટ ઓફ ઓર્ડર એટલે હું જ્યાં હતો ત્યાંથી જમણી બાજુ ઢોલ વાગે છે કે ડાબી બાજુ તેનો જલદી ખ્યાલ ન આવ્યો, પણ સહેજ ચાલ્યો ત્યાં જમણી બાજુ મંડપ પણ દેખાયો. ‘યત્રયત્ર ધૂમ્ર, તત્રતત્ર વહ્મિઃ (જ્યાં જયાં ધુમાડો ત્યાં ત્યાં અગ્નિ) એવું ઇન્ટર આર્ટ્સમાં જે વિષયમાં હું નાપાસ થયો હતો તે તર્કશાસ્ત્રમાં આવતું હતું તે યાદ આવ્યુ.ં યત્રયત્ર મંડપ, તત્રતત્ર લગ્ન – એમ માની હું મંડપ પાસે પહોંચ્યો. ત્યાં જમણવાર ચાલતો હતો. લગ્નસમારંભનાં ઘણાં ચિહ્નો જણાતાં હતાં, પણ આ શુભસ્થળ કૃષ્ણવદનભાઈનું જ હશે કે કેમ તેનો ખ્યાલ આવતો નહોતો. કૃષ્ણવદનભાઈ સિવાય હું કોઈને ઓળખતો નહોતો છતાં હિંમતથી મંડપની મધ્યમાં પહોંચ્યો. મેં પૂછ્્યું, ‘કૃષ્ણવદનભાઈ’ – હજી તો અર્ધું વાક્ય બોલ્યો ત્યાં સાંભળનાર ભાઈ ઉત્સાહથી બોલ્યા, ‘તમે જમવાનું શરૂ કરો, હું કૃષ્ણવદનભાઈને બોલાવી લાવું છું.’ મને હાશ થઈ. મેં હજી ખાલી ડિશ હાથમાં લીધી ત્યાં પેલા ભાઈ બોલ્યા, ‘લો, કૃષ્ણવદનભાઈ આવી ગયા.’ મેં આવનાર સજ્જન સામે જોયું. એ કૃષ્ણવદન હશે પણ આ ભૂખ્યો સુદામો જે કૃષ્ણને શોધતો હતો એ તો એ નહોતા જ. મેં એકદમ ડિશ પાછી મૂકી દીધી અને આવનાર સજ્જનને કંકોતરી બતાવી.